ทองคำ...ขาลง ลุ้น5ปีแตะหมื่นห้า!!!
หลังจากเทศกาลสงกรานต์เป็นต้นมา ราคาทองคำในประเทศ ซึ่งขึ้นลงตามราคาในตลาดโลก มีความผันผวนอย่างมาก บางวันสมาคมผู้ค้าทองคำต้องประกาศปรับราคาขึ้นลง 8-9 ครั้ง
18 พ.ค. 2556

หลังจากเทศกาลสงกรานต์เป็นต้นมา ราคาทองคำในประเทศ ซึ่งขึ้นลงตามราคาในตลาดโลก มีความผันผวนอย่างมาก บางวันสมาคมผู้ค้าทองคำต้องประกาศปรับราคาขึ้นลง 8-9 ครั้ง
บางช่วงราคาทองคำแท่งลดลงต่ำกว่าบาทละ 2 หมื่นบาท ก็ทำให้นักลงทุนแห่ไปซื้อทองคำเพราะเห็นว่าราคาต่ำน่าลงทุน
แต่ช้าก่อน ราคาที่ว่าต่ำแล้ว อาจจะมีต่ำกว่า ธนาคารเครดิต สวิส โดย “ริค เดเวอเรล” หัวหน้าฝ่ายวิจัยราคาสินค้าโภคภัณฑ์ คาดการณ์ว่า ราคาทองคำในรอบ 1 ปีนี้ จะหดตัวลงแตะ 1,100 เหรียญสหรัฐต่อออนซ์ และจะลดลงไปอยู่ที่ระดับต่ำกว่า 1,000 เหรียญสหรัฐภายใน 5 ปี
“ทองคำจะดิ่งลง ความต้องการซื้อทองจะลดลง มองไม่เห็นว่าระดับเงินเฟ้อจะกระเตื้องขึ้นภายใน13 ปีนี้” เดเวอเรล กล่าว 
ราคาทองคำไม่สามารถฟื้นตัวกลับไปได้เพราะถ้อยแถลงของ “จอห์น วิลเลียมส์” ประธานธนาคารกลางสหรัฐ (เฟด) สาขาซานฟรานซิสโก ที่ว่า เฟดอาจเริ่มชะลอมาตรการกระตุ้นเศรษฐกิจที่ทำให้นักลงทุนเทขายทองออกมา ส่งผลให้ราคาทองคำอ่อนตัวลง
นอกจากนี้ สภาทองคำโลก รายงานว่า ไตรมาสแรกปีนี้ความต้องการทองคำลดลง 13% แตะระดับต่ำสุดในรอบ 3 ปี 963 ตัน เพราะนักลงทุนลดสัดส่วนการลงทุนในกองทุนอีทีเอฟทองคำลงมาก
หากดูจากราคาทองคำที่นักวิเคราะห์ประมาณการไว้ หากแตะ 1,100 เหรียญสหรัฐต่อออนซ์ ราคาทองคำในประเทศจะมีราคาประมาณบาทละ 1.7 หมื่นบาทใน1 ปี และหากราคาต่ำกว่า 1,000 เหรียญสหรัฐต่อออนซ์ ราคาทองคำในประเทศอาจจะแตะบาทละ 1.5 หมื่นบาทก็ได้
นักลงทุนที่ชอบลงทุนในทองคำ ฟังแล้วอาจจะถึงกับหนาว เพราะที่ได้ซื้อไปก่อนหน้านี้จะขาดทุนหรือไม่
“ฐิภา นววัฒนทรัพย์” ประธานเจ้าหน้าที่บริหาร บริษัท วายแอลจี บูลเลี่ยน แอนด์ ฟิวเจอร์ส แนะนำให้ติดตามถ้อยแถลงของ “เบน เบอร์แนนคี” ประธานเฟดที่คาดว่าจะส่งสัญญาณที่จะคงมาตรการผ่อนคลายเชิงปริมาณ (คิวอี) ต่อไป ที่อาจทำให้ราคาทองคำกระเตื้องขึ้น แต่หากเฟดลดวงเงินในการซื้อสินทรัพย์สำหรับมาตรการคิวอีจากปัจจุบัน 8.5 หมื่นล้านเหรียญสหรัฐต่อเดือนลงไป ราคาทองคำจะดิ่งเหว
ดังนั้น นักลงทุนจะต้องจับตาผลการประชุมเฟดในคืนวันที่ 18 พ.ค. (ตามเวลาประเทศไทย) จะชี้ชะตาราคาทองคำว่าจะดิ่งเหวหรือกระเตื้องขึ้น
อย่างไรก็ดี ราคาทองคำในประเทศวันที่ 17 พ.ค. ของสมาคมค้าทองคำ เพิ่มขึ้น 100 บาท ราคาทองคำแท่งปิดที่ราคารับซื้อ 19,450 บาท ราคาขายออก 19,550 บาท อ้างอิงราคาทองคำในตลาดโลกที่ 1,379.50 เหรียญสหรัฐต่อออนซ์
นับตั้งแต่ราคาทองหลุดแนวรับสำคัญที่ 1,530 เหรียญสหรัฐต่อออนซ์ หรือหลุดจากบาทละ 2 หมื่นบาท นักวิเคราะห์ทองคำในตลาดโลกได้ฟันธงว่าฟองสบู่ทองคำแตก ราคาทองคำเป็นขาลงแน่แล้ว
แต่จะลงไปลึกแค่ไหนนั้นยังมีปัจจัยที่ไม่มีใครสามารถคาดเดาได้ โดยราคาทองคำยังผันผวนตามทิศทางเศรษฐกิจโลกที่ปั่นป่วน
ฐิภา แนะนำว่า ในช่วงนี้แนะนำนักลงทุนให้เน้นลงทุนระยะสั้น ให้แนวรับไว้ที่ 1,362 เหรียญสหรัฐต่อออนซ์ และมีแนวรับถัดไปที่ 1,355 เหรียญสหรัฐต่อออนซ์
ต่อจากนี้คงต้องจับตา คำพังเพยที่ว่า มีเงินนับเป็นน้อง มีทองนับเป็นพี่ ว่ายังจะใช้ได้หรือไม่ใน 5 ปีข้างหน้า